***5-րդ հարթակ* Պատմություն**

**7-րդ շաբաթ**

**Նախորդ դասին սովորեցինք՝**

* **Արտաշեսյան թագավորությունը** Հայաստանում վերացավ։
* **Հռոմեական կայսրությունն ու Պարթևաստանը** շարունակում էին մեծ ազդեցություն ունենալ մեր տարածաշրջանի վրա։
* Հռոմը Արտաշեսյանների անկումից հետո Հայաստանում կառավարիչներ էր նշանակում, ինչից հայերը գոհ չէին։
* Հայաստանի նախարարները, միանալով Պարթևստանի հետ, որոշեցին միասին վերջ տալ Հռոմի ազդեցությանը Հայաստանում և Պարթևստանի **Վաղարշ Արշակունի** արքայի եղբորը՝ **Տրդատին Մեծ**ին Հայքի թագավոր դարձրին։
* Հռոմը պատերազմեց Տրդատի և Վաղարշի դեմ՝ փորձելով հետ գրավել Հայաստանը, սակայն պարտություն կրեց։
* Հռոմի կայսր Ներոնը համաձայնեց ճանաչել Տրդատին հայոց թագավոր, եթե Տրդատը գնա Հռոմ և թագը ստանա Ներոնից։
* Հայաստանում հաստատվեց **Արշակունիների արքայատոհմը** (66 – 428 թվականներ)։ Հայաստանում հաստատվեցին խաղաղ ժամանակներ։
* **Տրդատը** վերականգնեց պատերազմի ավերածությունները, կարգավորեց ճանապահները, կատարեց մեծ շինարարական աշխատանքներ։
* **Գառնի** ամրոցի մոտ կառուցեց Գառնի հեթանոսական տաճարը՝ նվիրված արևի աստված **Միհրին**։
* **Վաղարշակ** թագավորը կառուցեց նոր մայրաքաղաք՝ **Վաղարշապատը**։ Նրա ժամանակ Հայաստանը վերջնականապես ամբողջովին անկախացավ Հռոմից և հայ թագավորները թագադրվում էին Հայաստանում։

***Արշակունիներ՝ Տրդատ 3րդից մինչև Պապ թագավոր***

Արշակունիները շարունակում էին իշխել Հայաստանում։ 301 թվականին **Հայոց Տրդատ 3րդ** արքան (**Տրդատ Մեծը**) վճռեց ընդունել Քրիստոնեությունը: Այսպիսով Հայաստանը դարձավ աշխարհում առաջին պետությունը, որտեղ Քրիստոնեությունը հռչակվեց որպես պետական կրոն։ Արշակունիները շարունակում էին ստեղծագործ աշխատանքը։ Քրիստոսից հետո 220թ-ին Պարթևստանում ապստամբություն բարձրացրին ****պարսիկները, որոնք գրավեցին երկիրն ու հաստատեցին սեփական իշխանություն։ Այսպիսով հիմնադրվեց **Սասանյան Պարսկաստանը**, որի հետ Հայաստանը հետագայում բազմաթիվ պատերազմներ պետք է վարեր։

**364թ**-ին սկսվում է հայ-պարսկական հերթական պատերազմը, որի սկզբում հայերը հաջողությամբ հետ էին մղում պարսիկների հարձակումները։ Պարսից **Շապուհ** թագավորը **Արշակի 2րդ** հայոց արքային (350-368) հրավիրում է Պարսկաստան բանակցությունների, խոստանալով, որ նրանց Պարսկաստանում ոչինչ չի սպառնում։ Սակայն երբ Արշակը գալիս է, Շապուհը նրան և իր սպարապետ Վասակին խաբեությամբ ձերբակալում ու բանտարկում է։ Վասակին բանտում սպանում են։ Այնուհետև պարսիկները նորից հարձակվում են Հայաստանի վրա։ Արշակի որդի **Պապը** 371թ-ին Ձիրավի դաշտում Վասակի որդի Մուշեղ Մամիկոնյանի հետ հաղթում է պարսիկներին։ **Պապը** դառնում է Հայաստանի թագավոր (370-374)։

Մեր երկրում հարաբերական խաղաղություն է հաստատվում։ **Վռամշապուհ** արքայի (389-414) օրոք և նրա հովանավորությամբ հոգևորական Մեսրոպ Մաշտոցը ստեղծում է նաև հայերեն այբուբենը։ Պատմություն պահպանել է այն առաջին նախադասությունը, որը գրվել է նորաստեղծ Մաշտոցյան այբուբենով՝ ***Ճանաչել զիմաստություն և զխրատ, իմանալ զբանս հանճարոյ***։ Այս միտքը վերցված է Աստածաշնչի Հին Կտակարանից։

**Հարցեր և առաջադրանքներ**

* Տանը կրկնել նոր՝ Արշակունիների դինաստիայի մասին դասը։ Ուշադրություն դարձրեք հետևյալի վրա՝
	+ Ո՞ր արքայի օրոք Հայաստանում ընդունեցին Քրիստոնեությունը։
	+ Ի՞նչ սովորեցիք Արշակ Երկրորդի և Վասակ Մամիկոնյանի մասին։
	+ Ի՞նչ է նշանակում սպարապետ։
	+ Ո՞վ էր Պապ թագավորը և որտե՞ղ ու ե՞րբ նա հաղթեց պարսիկներին։
	+ Ե՞րբ և ո՞ր թագավորի օրոք Հայաստանում ստեղծվեց այբուբեն։
	+ Ո՞րն էր հայոց այբուբենով գրված առաջին նախադասությունը։

**Հետաքրքիր դրվագներ պատմությունից**

**Լրացուցիչ տեղեկություններ Ձիրավի ճակատամարտի մասին**

**(ոչ պարտադիր, արտադասարանական ընթերցանություն)**

371-թ-ի Ձիրավի մարտի մասին հայտնի է հետևյալ պատմությունը. պարսիկներն իրենց հետ բերել էին փղեր, որոնց պետք է բաց թողնեին հայերի դեմ՝ մարտի ժամանակ մեր զորքի կարգը խախտելու, հայերին վնասելու նպատակով։ Ճակատամարտից առաջ Մուշեղ Մամիկոնյանը դիմում է հայ պատանիներին՝ առաջարկելով, որ փոքրամարմին պատանիները թաքուն մոտենան փղերին և դանակով կտրեն փղերի ոտքերը մկանները։ Հայ պատանիները խումբ են կազմում և ճակատամարտի նախորդ գիշերն աննկատ մոտենում փղերին ու կտրում ոտքե րը։ Մեկ պատանի՝ Հմայակ Մամիկոնյան անունով հաջողությամբ կտրում է փղի ոտքերի ջլերը, սակայն փիղն անսպասելի ընկնում է Հմայակի վրա։ Թեև պատանին հերոսաբար զոհվում է, այսօր՝ մոտ 17 դար անց, մենք հիշում ենք իրեն իր արած հերոսության և սխրանքի համար։

Ձիրավում պարսկական բանակին հաղթելուց հետո, Պապը 17 տարեկանում դառնում է Հայաստանի թագավոր, Մուշեղը՝ սպարապետ, այսինքն բանակի հրամանատար։ Պարսից Շապուհ արքան ստիպված սկսում է հաշտության բանակցություններ և Պապին ճանաչում Հայաստանի թագավոր։ Այս իրադարձությունները նկարագրված են հայ գրող Ստեփան Զորյանի «Պապ թագավոր» գրքում, մասամբ նաև Զորյանի՝ «Հայոց Բերդը» ու Րաֆֆու «Սամվել» վեպերում։